**Félévi értékelés 2010-2011. tanév a teljes lefedettségű kompetenciaterületen dolgozó osztályokban**

**1.évfolyam matematika kompetenciaterület**

Rendkívül aprólékos, alapos. Lassabban halad, mint más módszerek. A matematikaoktatás alapját adja a csoportmunka és a játékosság. A számfogalom kialakításakor, mennyiségek összehasonlításakor fontos az egyéni tapasztalatszerzés. A feladatok nagyon változatosak. A tanítótól alapos felkészülést igényel szellemileg és fizikailag is.

Gond, hogy 32 fővel igen nehéz megvalósítani a játékos- kísérletezős feladatokat. Türelmetlenek, nem tudják végigvárni, hogy mindenkiét leellenőrizze a tanító.

Szeretnék már a következő feladatot megkapni. Nagyon szeretik a gyerekek, és úgy érezhetik, hogy a matematika végeérhetetlen játékok sorozata. Ami nagyon jó, mert így lehet velük egy életre megszerettetni a matematikát.

Nagy hangsúlyt fektet a mérésekre, de csak a kísérletezés szintjén. Ez szerencsés, mert nem kell még a mértékegységek nevével bajlódni, hisz azok felfogása egy magasabb szintű gondolkodást igényelne.

Lassan, aprólékosan vezeti be a szöveges feladatokat.

**1. b osztály szövegértés, szövegalkotás kompetenciaterület**

A Meixner-módszer alkalmazását ajánlja a program. A Meixner-módszer alapelveiben és módszertanában szervesen kapcsolódik a kompetencia alapú oktatáshoz. Az apró lépések elve, a játékos cselekvésbe ágyazott tevékenykedtetés, a sokféle érzékszervi megerősítéshez kötött differenciált készség- és képességfejlesztés egész évben előtérben van. A feladatok egymásra épülése, az apró lépések azt jelentik, hogy nincs a tanítási órán egy mozzanat sem amikor a kisgyermeknek magától kellene kitalálnia, megoldania a feladatot. A módszer különösen hatékonyan támogatja az óvodából az iskolába lépő gyerekek eltérő készségszintjének kiegyenlítését. A késleltetett írástanítás, a beszédmotorika, jó fonémahallás, tiszta, erőteljes artikuláció egész éven át tartó fejlesztésével, a hangok-betűk állandó differenciálásával biztosítja a biztos betű-hang ismeretet, teremti meg az olvasástanítás alapjait.

**2. b osztály szövegértés, szövegalkotás kompetenciaterület**

Az alkalmazott tankönyvcsaládnak, amely a Hónapról hónapra nevet viseli nincs részletes modulleírása, így önállóan kell a tanító néninek beépíteni a kompetenciás módszereket, technikákat.

A gyerekek élvezik, szeretik, egyre könnyebben tudnak csoportban dolgozni, együttműködni. Az önálló munka és önellenőrzés terén is nagy lépésekkel haladnak.

Sajnáljuk, hogy a tavalyi évben rendelkezésre álló pénzkeretből nem lehetett olyan eszközöket vásárolni, amelyek hozzásegítenének bennünket a színvonalasabb oktatás, az IKT alapú tanórák megtartásához,

**3. b osztály szövegértés, szövegalkotás kompetenciaterület**

Az osztály 2. éve vesz részt a kompetenciaalapú oktatásban. A Kompetencia Konzorcium tankönyveiből tanulnak. ( Andóné Nagy Katalin-Petik Ágota-Ruzsa Ágnes: Ki van a dióhéjban? II. gyűjtemény és Andóczi Balogh Éva- Palánkainé Sebők Zsuzsa- Rózsa Vincéné: Én, te. . . mi II. gyűjtemény )

A gyerekek mindennapi tevékenysége közé tartozik a páros munka, a csoport munka és a különböző kooperatív technikák alkalmazása.

Problémaként említjük meg, hogy a modulleírásokban található feladatok osztálynyi sokszorosítása nagyon sok időt vesz igénybe és nagyon költséges. ( papír, festék ) A gyerekek szabadidejéből nagyon sok megy el, hogy ezeket a fénymásolt feladatokat egy füzetbe esztétikusan beragasszák.

Az osztály közösen olvasta el és dolgozta fel Lázár Ervin: Négyszögletű kerek erdő című regényét,( a regény feldolgozása az ajánlások között szerepel) melyet közösen fognak megnézni a Madách Színházban, 2011. április 16-án.

Néhány gyerekvélemény:

* azért volt jó, mert jól elszórakoztunk vele,
* a feladatok is nagyon tetszettek,
* vicces volt és élveztem a történetet,
* sok okosságot tanultam,
* izgalmas volt és a feladatok kellemesek voltak,
* izgalmas volt és együtt dolgoztunk,
* tetszettek a feladatok, mert sokat kellett rajzolni.

Az osztály Erdei iskolai programon is részt vett Kőszegen, ahol a környezettudatos magatartás kialakítása volt a cél.

Néhány program, ami felejthetetlenné tette ezt az 5 napot a gyerekek részére.

* a Kőszegi-hegység életközössége: Bechtold István Látogató Központ,
* Chernel-kert, benne a madárkórház,
* Négyszögletű kerek erdő, túra a Király-völgyi tanösvényen és a Kálvária-dombra növényismeret, térképolvasás, tájékozódás,
* Túléled-e emberiség? Interaktív feladatok a klímaváltozás okairól,
* Tapintsd, szagold, kóstold meg! Látogatás a Gyógy- és fűszernövénykertbe, ahol érzékszerveik segítségével ismerkedtek meg a főbb gyógynövényekkel, azok kedvező hatásaival,
* Használd fel újra! Tárgykészítés a már korábban elkészített újságpapír felhasználásával,
* Sivatagi show – filmvetítés és vetélkedő